A BIZOTTSÁG HATÁROZATA
(2007. november 28.)
a 92/34/EGK tanácsi irányelvnek a harmadik országból származó gyümölcstermő növények szaporítóanyagaira, illetve a gyümölcstermesztésre szánt gyümölcstermő növényekre vonatkozó behozatali feltételekkel kapcsolatos eltérés kiterjesztésének céljából történő módosításáról
(az értesítés a C(2007) 5693. számú dokumentummal történt)
(2007/776/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról szóló, 1992. április 28-i 92/34/EGK tanácsi irányelvre (1) és különösen annak 16. cikke (2) bekezdésének második albekezdésére,
mivel:
(1)
A 92/34/EGK irányelv 16. cikkének (1) bekezdése értelmében a Bizottság hoz döntést arról, hogy a harmadik országban előállított gyümölcstermő növények szaporítóanyagai és a gyümölcstermő növények, amennyiben ugyanazon garanciákat nyújtják a szállítókra való kötelezettségek, az azonosság, a jellemzők, a növényegészségügy, a termesztési közeg, a csomagolás, a vizsgálati rendelkezések, a címkézés és fémzárolás tekintetében, mint az említett irányelv követelményeinek és feltételeinek eleget tevő, a Közösségben előállított gyümölcstermő növények szaporítóanyagai és gyümölcstermő növények, egyenértékűnek tekintendők-e.
(2)
A harmadik országokban érvényben lévő feltételekkel kapcsolatban még mindig nem áll elegendő információ a Bizottság rendelkezésére ahhoz, hogy a vizsgálat jelenlegi szakaszában bármely harmadik ország tekintetében is döntést hozzon.
(3)
A zavartalan kereskedelem biztosítása érdekében a harmadik országból gyümölcstermő növények szaporítóanyagait és gyümölcstermő növényeket importáló tagállamoknak meg kell engedni, hogy a 92/34/EGK irányelv 16. cikkének (2) bekezdésével összhangban továbbra is alkalmazzák a hasonló közösségi termékekre alkalmazandó feltételeket. Következésképpen a 92/34/EGK irányelvben meghatározott eltérés alkalmazási időszakát a Bizottság e behozatalok tekintetében kiterjeszti a 2007. december 31-én túli időszakra.
(4)
A 92/34/EGK irányelvet ezért a fentieknek megfelelően módosítani kell.
(5)
Az e határozatban előírt intézkedések összhangban vannak a Gyümölcstermő Növénynemzetségek és -fajok Szaporító- és Ültetvényanyagaival Foglalkozó Állandó Bizottság véleményével,
ELFOGADTA EZT A HATÁROZATOT:
1. cikk
A 92/34/EGK irányelv 16. cikke (2) bekezdésének első albekezdésében „2007. december 31-ig” helyébe „2010. december 31-ig” lép.
2. cikk
Ennek a határozatnak a tagállamok a címzettjei.
Kelt Brüsszelben, 2007. november 28-án.